Rozhodnutie Komisie
z 21. februára 2003,
ktoré oprávňuje členské štáty prijímať rozhodnutia podľa smernice 1999/105/ES o obchode s množiteľským materiálom lesných kultúr produkovanom v tretích krajinách
(oznámené pod číslom dokumentu C(2003) 580)
(2003/122/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 1999/105/ES z 22. decembra 1999 o obchode s množiteľským materiálom lesných kultúr [1], najmä na jej článok 19 odsek 3,
keďže:
(1) Podľa článku 19 odsek 1 smernice 1999/105/ES Rada má na návrh Komisie stanoviť, či množiteľský materiál lesných kultúr produkovaný v tretej krajine poskytuje rovnaké záruky, čo sa týka schvaľovania jeho zdrojov a opatrení prijatých pre jeho produkciu na účely obchodovania, ako množiteľský materiál lesných kultúr produkovaný v spoločenstve a či je v zhode s ustanoveniami tejto smernice.
(2) Avšak informácie o podmienkach uplatňovaných v tretích krajinách, ktoré sú v súčasnosti k dispozícii, ešte vždy nie sú dostatočné na to, aby umožnili spoločenstvu prijať akékoľvek rozhodnutie v súvislosti s ktoroukoľvek treťou krajinou.
(3) Preto, aby sa zabránilo narušeniu obchodných štruktúr, členské štáty by mali byť oprávnené prijímať také rozhodnutia. Cieľom takého oprávnenia je zabezpečiť, aby dovážaný materiál poskytoval rovnocenné záruky ako sú záruky uplatniteľné na množiteľský materiál lesných kultúr produkovaný v spoločenstve v súlade s touto smernicou.
(4) Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Členské štáty sú oprávnené prijímať rozhodnutia podľa článku 19 odsek 3 smernice 1999/105/ES, pokiaľ ide o množiteľský materiál lesných kultúr produkovaný v tretích krajinách uvedených v prílohe s ohľadom na druh dreviny, typy zdrojov množiteľského materiálu a kategórie v nej stanovené.
Článok 2
Členské štáty bezodkladne oznámia Komisii a ostatným členským štátom rozhodnutia prijaté podľa tohto rozhodnutia a akékoľvek odvolanie takýchto rozhodnutí.
Článok 3
Platnosť oprávnenia stanoveného v článku 1 sa skončí 31. decembra 2005.
Článok 4
Toto rozhodnutie je adresované členským štátom.
V Bruseli 21. februára 2003